CELEX: C2006/154/58
Language: el
Date: 2006-07-01 00:00:00
Title: Υπόθεση F-44/06: Προσφυγή-αγωγή της  26ης Απριλίου 2006  — C κατά Επιτροπής

1.7.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 154/25
            
         Προσφυγή-αγωγή της 26ης Απριλίου 2006 — C κατά Επιτροπής
   (Υπόθεση F-44/06)
   (2006/C 154/58)
   Γλώσσα διαδικασίας: η γαλλική
   Διάδικοι
   
      Προσφεύγων-ενάγων: C (Βρυξέλλες, Βέλγιο) [εκπρόσωποι: S. Orlandi και J.-N- Louis, avocats]
   
      Καθής-εναγομένη: Επιτροπή των Ευρωπαϊκών Κοινοτήτων
   Αιτήματα του προσφεύγοντος-ενάγοντος
   Ο προσφεύγων-ενάγων ζητεί από το Δικαστήριο Δημόσιας Διοίκησης:
   
               —
            
            
               να ακυρώσει την από 13 Ιουνίου 2005 απόφαση της Αρμόδιας για τους διορισμούς αρχής (ΑΔΑ), με την οποία η αρχή αυτή αρνήθηκε να λάβει όλα τα μέτρα εκτελέσεως της αποφάσεως του Πρωτοδικείου των Ευρωπαϊκών Κοινοτήτων της 23ης Νοεμβρίου 2004 στην υπόθεση Τ-376/02, Ο κατά Επιτροπής (1)·
            
         
               —
            
            
               να ακυρώσει την απόφαση της διευθύντριας της DG ADMIN/C «Κοινωνική πολιτική, προσωπικό Λουξεμβούργου, υγεία, υγιεινή» της 23ης Φεβρουαρίου 2006, περί συνταξιοδοτήσεως του προσφεύγοντος-ενάγοντος και αναδρομικής αναγνωρίσεως σ' αυτόν, από την 1η Φεβρουαρίου 2002, δικαιώματος σε επίδομα αναπηρίας καθοριζόμενο βάσει των διατάξεων του άρθρου 78, εδάφιο 2, του ΚΥΚ·
            
         
               —
            
            
               να υποχρεωθεί η καθής-εναγομένη να καταβάλει στον προσφεύγοντα-ενάγοντα ποσό ex aequo et bono ύψους 15 000 ευρώ για παραβίαση της αρχής τηρήσεως εύλογης προθεσμίας·
            
         
               —
            
            
               να καταδικάσει την καθής-εναγομένη στα δικαστικά έξοδα.
            
         Ισχυρισμοί και κύρια επιχειρήματα
   Κατόπιν της εκδόσεως της προαναφερθείσας αποφάσεως Ο κατά Επιτροπής, ο προσφεύγων-ενάγων υπέβαλε ενώπιον της ΑΔΑ αίτηση για τη λήψη των μέτρων εκτελέσεως της εν λόγω αποφάσεως. Μετά την απόρριψη της αιτήσεως αυτής, ο προσφεύγων-ενάγων υπέβαλε διοικητική ένσταση, η οποία απορρίφθηκε εν μέρει με την απόφαση της 11ης Ιανουαρίου 2006. Η ΑΔΑ εξέδωσε, ακολούθως, στις 23 Φεβρουαρίου 2006, νέα απόφαση με την οποία ο προσφεύγων-ενάγων συνταξιοδοτήθηκε και του αναγνωρίσθηκε αναδρομικώς, από την 1η Φεβρουαρίου 2002, δικαίωμα σε επίδομα αναπηρίας καθοριζόμενο βάσει των διατάξεων του άρθρου 78, εδάφιο 2, του ΚΥΚ.
   Προς στήριξη της προσφυγής-αγωγής, ο προσφεύγων-ενάγων υποστηρίζει, καταρχάς, ότι η τελευταία αυτή απόφαση δεν ισοδυναμεί με πλήρη εκτέλεση της προαναφερθείσας αποφάσεως, στο μέτρο που δεν συνεπάγεται για τον προσφεύγοντα-ενάγοντα επαναφορά στην έννομη κατάσταση στην οποία βρισκόταν πριν την έκδοση της αποφάσεως που ακυρώθηκε από το Πρωτοδικείο.
   Επιπλέον, κατά την άποψή του προσφεύγοντος-ενάγοντος, η απόφαση της 23ης Φεβρουαρίου 2006 εκδόθηκε κατά παράβαση του άρθρου 53 του ΚΥΚ, το οποίο ορίζει ότι ένας υπάλληλος για τον οποίο η επιτροπή αναπηρίας κρίνει ότι πληροί τις προϋποθέσεις του άρθρου 78 του ΚΥΚ πρέπει να συνταξιοδοτείται αυτοδικαίως την τελευταία ημέρα του μήνα κατά τον οποίο διαπιστώνεται, με απόφαση της ΑΔΑ, η οριστική ανικανότητα του υπαλλήλου να ασκεί τα καθήκοντά του.
   Τέλος, ο προσφεύγων-ενάγων επικαλείται παραβίαση της αρχής τηρήσεως εύλογης προθεσμίας, στο μέτρο που η απόφαση της 23ης Φεβρουαρίου εκδόθηκε δεκαπέντε μήνες μετά την έκδοση της προαναφερθείσας αποφάσεως.
   
      (1)  Συλλογή Υπ. Υπ. 2004, σ. Ι-Α-349 και ΙΙ-1595.